钦定古今图书集成/明伦汇编/氏族典/第067卷 > 朱谦之
## 钦定古今图书集成/明伦汇编/氏族典/第067卷 > 朱谦之

按《南齐书朱谦之传》，“谦之，字处光，吴郡钱唐人也。父
昭之，以学解称于乡里。谦之年数岁，所生母亡，昭之
假葬田侧，为族人朱幼方燎火所焚。同产姊密语之，
谦之虽小，便哀戚如持丧，年长，不婚娶。永明中，手刃
杀幼方，诣狱自系。县令申灵勗表上别驾孔稚珪、兼
记室刘琏、司徒左西掾张融笺与刺史豫章王曰：‘礼
开报仇之典，以申孝义之情；法断相杀之条，以表权
时之制。谦之挥刃酬冤，既申私礼；系颈就死，又明公
法。今仍杀之，则成当世罪人；宥而活之，即为盛朝孝
子。杀一罪人，未足弘宪；活一孝子，实广风德。张绪、陆
澄，是其乡旧，应具来由。融等与谦之并不相识，区区
短见，深有恨然’”，豫章王言之世祖时，吴郡太守王慈、
太常张绪、尚书陆澄并表论其事。世祖嘉其义，虑相
复报，乃遣谦之随曹虎西行。将发，幼方子恽于津阳
门伺杀谦之，谦之之兄选之又刺杀恽。有司以闻，世
祖曰：“此皆是义事，不可问。”悉赦之。吴兴沈𫖮闻而叹
曰：“弟死于孝，兄殉于义，孝友之节，萃此一门。”